PLA DE PREVENCIÓ DE LA UNIVESITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1191)
  + [Valencià](/va/acuerdo/1191)






Selector de idioma

Leer

* [Español](/es/acuerdo/1191)
* [Valencià](/va/acuerdo/1191)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PLA DE PREVENCIÓ DE LA UNIVESITAT D'ALACANT[Butlletí Oficial Universitat d'Alacant](/ca/Publicacion)
====================================================================================================

Secretaria General

Butlletí Oficial Universitat d'Alacant





PLA DE PREVENCIÓ DE LA UNIVESITAT D'ALACANT

Data d'aprovació
:   29/06/2009

Data de publicació
:   03/07/2009

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=1191.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1191)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1191)
  + [Compartir acuerdo en 

    X](https://twitter.com/intent/tweet?via=UA_Universidad&text=PLA DE PREVENCIÓ DE LA UNIVESITAT D'ALACANT&url=https://www.boua.ua.es/va/acuerdo/1191)

**Títol:** PLA DE PREVENCIÓ DE LA UNIVESITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dilluns, 29 de juny de 2009

PLA DE PREVENCIÓ DE LA UNIVESITAT D’ALACANT  
 PREÀMBUL  
    
 La protecció eficaç en matèria de seguretat i salut en el treball és un dret de tots els treballadors segons a la Llei de prevenció de riscos laborals (article 14 Llei 31/1995). No és possible garantir aquest dret sense l’assumpció d’un compromís tant per part de la Universitat d’Alacant, com a institució, com per tots els membres de la comunitat universitària.  
    
 El compromís de la Universitat d’Alacant, com a institució, requereix dues exigències fonamentals: d’una banda, la necessitat de complir la normativa de prevenció de riscos laborals i, d’una altra banda, la necessitat d’integrar el Pla de Prevenció en el sistema de Direcció Estratègica de la Universitat d’Alacant, en l’establiment d’una política de salut i prevenció de riscos laborals.  
    
 L’objectiu d’aquesta política no solament és aportar els mitjans necessaris per a garantir la seguretat i salut dels membres de la comunitat universitària, sinó també millorar de manera efectiva les condicions en les quals es desenvolupen les activitats laborals, docents i d’investigació, i elevar així el nivell de benestar i satisfacció en el treball, en la línia marcada per les estratègies comunitàries de salut i seguretat.  
    
 1. PLA DE PREVENCIÓ DE RISCOS LABORALS  
 1.1. Política de prevenció de riscos laborals de la Universitat d’Alacant  
    
 La política de prevenció en la Universitat d’Alacant (d’ara endavant UA) té com a objectiu el desenvolupament continu de l’activitat preventiva i la plena integració d’aquesta en tots els nivells i col·lectius.  
 D’acord amb aquest objectiu, la UA assumeix els compromisos següents:   
 Arribar a un elevat nivell de seguretat i salut en el treball i també de benestar físic i psicosocial de tota la comunitat universitària acords, almenys, amb les obligacions imposades per la legislació vigent en matèria de prevenció de riscos laborals.      
 Integrar el Pla de Prevenció en el sistema de Direcció Estratègica de la Universitat i garantir el dret a la participació, la informació, la formació i l’atenció de les consultes dels seus empleats sobre qüestions de seguretat i salut.  
 Establir i integrar en el seu sistema de gestió la planificació de l’activitat preventiva i la gestió de la prevenció d’una forma racionalitzada i conseqüent amb les necessitats que es detecten a través de les avaluacions de riscos i altres activitats preventives.  
 Coordinar les activitats de prevenció de les empreses que presten serveis en la UA amb les del Servei de Prevenció de la UA.  
 Col·laborar amb entitats públiques i privades en l’àmbit de la prevenció de riscos laborals amb l’objectiu de transmetre i adquirir coneixements i experiències que repercutisquen en benefici del conjunt social.  
 Transmetre aquests compromisos a tots els seus membres.   
    
 2. ORGANITZACIÓ DE LA PREVENCIÓ  
 2.1. Servei de Prevenció de Riscos Laborals  
   
 El Servei de Prevenció, creat segons el que disposen la Llei 31/1995, de 8 de novembre, de prevenció de riscos laborals, i el Reial Decret 39/1997, de 17 de gener, proporcionarà a la UA l’assessorament i el suport que necessite referent a:  
 El disseny, implantació i aplicació d’un pla de prevenció de riscos laborals que permeta la integració de la prevenció en l’empresa.  
 L’avaluació dels factors de risc que puguen afectar la seguretat i la salut dels treballadors en els termes previstos en l’article 16 de l’esmentada llei.  
 La planificació de l’activitat preventiva i la determinació de les prioritats en l’adopció de les mesures preventives i la vigilància de la seua eficàcia.  
 La informació i formació necessària en matèria de prevenció als membres de la comunitat universitària.   
 La prestació dels primers auxilis i elaboració i implantació dels plans d’emergència.  
 La vigilància de la salut dels treballadors en relació amb els riscos derivats del treball.  
 Anualment elaborarà una memòria i la programació de les seues activitats.  
    
 2.2. Delegats de Prevenció  
    
 Tal com indica l’article 35 de la Llei 31/95 de prevenció de riscos laborals, els delegats de prevenció són els representants dels treballadors amb funcions específiques en matèria de prevenció de riscos laborals, triats pels òrgans de representació previstos i entre ells mateixos. Les seues competències i facultats es troben arreplegades en l’article 36 de l’esmentada llei, i es detallen a continuació:   
 - Col·laborar amb la direcció de l’empresa en la millora de l’acció preventiva.  
    
 - Promoure i fomentar la cooperació dels treballadors en l’execució de la normativa sobre prevenció de riscos laborals  
    
 - Ser consultats per l’empresari, amb caràcter previ a l’execució, sobre les decisions a què es refereix l’article 33 de la Llei 31/95.  
    
 - Exercir una labor de vigilància i control sobre el compliment de la normativa de prevenció de riscos laborals.  
    
 - Acompanyar els tècnics en les avaluacions de caràcter preventiu del medi ambient de treball, com també, en els termes previstos en l’article 40 d’aquesta Llei, els inspectors de Treball i Seguretat Social en les visites i verificacions que facen en els centres de treball per a comprovar el compliment de la normativa sobre prevenció de riscos laborals, podent formular davant ells les observacions que estimen oportunes.  
    
 - Tenir accés, amb les limitacions previstes en l’apartat 4 de l’article 22 d’aquesta Llei, a la informació i documentació relativa a les condicions de treball que siguen necessàries per a l’exercici de les seues funcions i, en particular, a la prevista en els articles 18 i 23 d’aquesta Llei. Quan la informació estiga subjecta a les limitacions ressenyades, només podrà ser subministrada de manera que es garantisca el respecte de la confidencialitat.  
    
 - Ser informats per l’empresari sobre els danys produïts en la salut dels treballadors una vegada que aquell n’haguera tingut coneixement, podent presentar-se, àdhuc fora de la seua jornada laboral, en el lloc dels fets per a conèixer-ne les circumstàncies.  
    
 - Rebre de l’empresari les informacions obtingudes per aquest procedents de les persones o òrgans encarregats de les activitats de protecció i prevenció en l’empresa, com també dels organismes competents per a la seguretat i la salut dels treballadors, sense perjudici del que disposa l’article 40 d’aquesta Llei en matèria de col·laboració amb la Inspecció de Treball i Seguretat Social.  
    
 - Fer visites als llocs de treball per a exercir una labor de vigilància i control de l’estat de les condicions de treball. Amb aquest fi, podrà accedir a qualsevol zona d’aquests i comunicar-se durant la jornada amb els treballadors, de manera que no s’altere el normal desenvolupament del procés productiu.  
    
 - Recaptar de l’empresari l’adopció de mesures de caràcter preventiu i per a la millora dels nivells de protecció de la seguretat i la salut dels treballadors. Amb aquest fi podrà efectuar propostes a l’empresari, i també al Comitè de Seguretat i Salut per a discutir-les-hi.  
    
 - Proposar a l’òrgan de representació dels treballadors l’adopció de l’acord de paralització d’activitats a què es refereix l’apartat 3 de l’article 21 de la llei 31/95.  
    
 2.3. Comitè de Seguretat i Salut  
    
 Les competències del Comitè de Seguretat i Salut de la UA són:  
    
 - Participar en l’elaboració, posada en pràctica i avaluació dels plans i programes de prevenció de riscos en l’empresa. A aquest efecte, en el seu si es debatran, abans de la posar-los en pràctica i en referència a la incidència en la prevenció de riscos, els projectes en matèria de planificació, organització del treball i introducció de noves tecnologies, organització i desenvolupament de les activitats de protecció i prevenció a què es refereix l’article 16 d’aquesta Llei i projecte i organització de la formació en matèria preventiva.  
    
 - Promoure iniciatives sobre mètodes i procediments per a l’efectiva prevenció dels riscos, i proposar a l’empresa la millora de les condicions o la correcció de les deficiències existents.  
    
 En l’exercici de les seues competències, el Comitè de Seguretat i Salut de la UA està facultat per a:  
    
 - Conèixer directament la situació relativa a la prevenció de riscos en el centre de treball; a aquest efecte farà les visites que estime oportunes.  
    
 - Conèixer tots els documents i informes relatius a les condicions de treball que siguen necessaris per al compliment de les seues funcions, com també els procedents de l’activitat del servei de prevenció, si escau.  
    
 - Conèixer i analitzar els danys produïts en la salut o en la integritat física dels treballadors, a fi de valorar-ne les causes i proposar les mesures preventives oportunes.  
    
 - Conèixer la memòria i programació anual del servei de prevenció i emetre l’informe corresponent.  
    
 2.4. Estructura preventiva per unitats organitzatives  
    
 Es defineix en la UA una estructura preventiva de col·laboració entre el Servei de Prevenció i les diferents unitats organitzatives.   
    
 En atenció a la complexitat orgànica i funcional de la UA, amb l’existència d’una estructura d’àmbit general (composta pels serveis centrals) i una estructura d’àmbit particular (composta pels centres i els departaments), s’estableix un conjunt de responsables i col·laboradors entre les diferents unitats de la UA i el Servei de Prevenció, de manera que es puga implantar de forma efectiva el Sistema de Gestió de la Prevenció de Riscos Laborals en cadascuna d’aquestes unitats, composta per cinc nivells d’intervenció, als quals s’assignaran les funcions i responsabilitats següents en matèria de prevenció de riscos laborals:   
 - Nivell 0 (N0): Servei de Prevenció, amb l’organització i competències indicades en el punt 2.1, les responsabilitats i funcions del qual són les definides en la Llei 31/95 de PRL i en el RD 39/97 Reglament dels serveis de Prevenció.  
    
 - Nivell 1 (N1): Consell de Direcció (rector, vicerectors, Secretaria General i Gerència). Com a màxim responsable de l’organització de la prevenció de riscos laborals en la UA i encarregat de prendre les decisions estratègiques, se li assignaran les funcions i responsabilitats següents en matèria de prevenció i riscos laborals:   
 a) Designar els responsables institucionals en el Comitè de Seguretat i Salut.  
 b) Promoure el desenvolupament i implantar procediments i bones pràctiques en matèria de prevenció de riscos laborals en els diferents àmbits de competència de cadascun dels seus membres.  
 c) Complir les obligacions dels empresaris que apareixen definides en la LPRL, el Reglament dels serveis de Prevenció i la Llei sobre infraccions i sancions en l’ordre social.  
    
 - Nivell 2 (N2): degans de facultats i directors d’escoles. Com a responsables de la prevenció de riscos laborals en l’àmbit de les seues competències comprovaran, amb l’assessorament i col·laboració del Servei de Prevenció, que s’apliquen els programes de prevenció dissenyats.  
 - Nivell 3 (N3): administradors de centre. Dins de l’àmbit de la seua competència, els administradors es coordinaran amb els degans/directors corresponents i els directors de departament per a l’aplicació dels programes de prevenció dissenyats.  
 En els edificis que manquen d’administrador de centre, serà el coordinador de serveis el que es coordinarà amb la Vicegerència per a aplicar els programes de prevenció dissenyats.  
 - Nivell 4 (N4): directors del departament/institut/servei i responsables d’altres unitats administratives. Són els responsables de l’aplicació dels programes de prevenció en les unitats corresponents (gestió, docència i investigació) i els encarregats de supervisar les demandes al Servei de Prevenció.  
    
 De manera addicional podrà comptar amb col·laboradors en prevenció, queseran els treballadors designats, si escau, pels òrgans corresponents, per a dur a terme activitats de protecció i prevenció, sense menyscapte de les comeses que corresponguen al seu lloc de treball. Les seues responsabilitats i funcions són:  
 Rebre formació en matèria de prevenció.  
 Rebre i distribuir la informació proporcionada pel Servei de Prevenció o pels diferents nivells de responsabilitat del Pla.  
 Notificar al director del Centre, Departament o Servei les situacions de risc i necessitats detectades en matèria de prevenció de riscos laborals.  
 Col·laborar amb el Servei de Prevenció en la realització de les avaluacions de riscos i activitats preventives que convenientment se li designen.  
 Col·laborar en el seguiment del pla d’autoprotecció i en la formació del PAS, PDI i alumnat.  
    
 - Nivell 5 (N5): empleats públics i personal comprès en altres categories de l’Estatut de la UA, que tindran assignades les obligacions i responsabilitats de tot treballador de la UA en matèria de prevenció de riscos laborals i que seran, almenys, les dictades per l’article 29 de la Llei 31/95 de PRL. A més d’aquestes obligacions generals, s’aplicaran les següents:  
    
 En les activitats d’investigació l’investigador principal del grup o projecte serà el responsable de fer complir les normes de prevenció.   
 En les activitats de docència, el personal docent, responsable de l’activitat, serà també el responsable de transmetre i fer complir als estudiants i al personal en formació les normes de prevenció específiques en totes les activitats que així ho requerisquen.  
    
 A més de les obligacions associades a cadascun d’aquests cinc nivells, tot el personal tindrà les obligacions generals indicades en l’article 29 de la Llei de prevenció de riscos laborals.  
    
 3. COORDINACIÓ DE L’ACTIVITAT PREVENTIVA  
    
 3.1 Coordinació de l’activitat preventiva amb els centres  
 S’establiran mecanismes de coordinació entre el Servei de Prevenció i els centres per a promoure la col·laboració en matèria de prevenció de riscos laborals.  
    
 3.2. Coordinació entre serveis de la Universitat d’Alacant  
 Els procediments de coordinació en matèria de prevenció de riscos laborals que s’establisquen entre el Servei de Prevenció i els diferents serveis o entitats que facen activitats en la UA seran aprovats pel Consell de Direcció o qui aquest designe.  
 A aquest efecte la taula següent arreplega les funcions i responsabilitats específiques de cada servei.

|  |  |
| --- | --- |
|  | FUNCIONS I RESPONSABILITATS |
| Servei d’Infraestructures i Serveis        Servei de Gestió Econòmica | - Posar en pràctica els procediments de coordinació en matèria de prevenció de riscos laborals que afecten els riscos derivats de les condicions estructurals dels edificis, de les instal·lacions i del condicionament dels llocs de treball  - Documentar i aplicar el que estiga especificat reglamentàriament en matèria de coordinació d’activitats empresarials, tant per a empreses (obres i reformes, manteniment, jardineria, neteja, seguretat, etc.) com per a proveïdors d’equips de treball, màquines, instal·lacions i mobiliari, i també per a establir els criteris de compres d’equips i mobiliari. |
| Servei de Gestió de Personal | - Transmetre als empleats de la UA la informació referent als aspectes que afecten o puguen afectar-ne les condicions de treball. |
| Servei d’Alumnat i Servei de Gestió Acadèmica | - Canalitzar cap a les unitats competents la informació referent a accidents o incidents de l’alumnat, com també la informació general de prevenció per a l’alumnat |
| Servei Jurídic | - Informar sobre la legalitat dels procediments derivats del desenvolupament d’aquest Pla. |
| Servei de Selecció i Formació | - Elaborar i gestionar la programació d’activitats formatives per a PAS derivades de l’avaluació de riscos i de totes les relacionades amb la prevenció. |
| Institut Ciències de l’Educació (ICE) | - Elaborar i gestionar la programació d’activitats formatives per a PDI derivades de l’avaluació de riscos i de totes les relacionades amb la prevenció. |
| Servei d’Informàtica | - Col·laborar en el desenvolupament i difusió de la prevenció de riscos laborals a través de les noves tecnologies de la informació i també amb el desenvolupament d’aplicacions informàtiques. |
| Servei d’Arxiu | - Gestió de la documentació la vida administrativa de la qual s’haja extingit o requerisca una utilització poc freqüent. |
| Serveis Tècnics d’Investigació | - Promoure la prevenció de riscos laborals en les tasques de suport a la investigació que desenvolupe. |

3.3. Coordinació d’activitatsde les empreses que presten serveis a la UA  
    
 Quan la UA contracte la prestació de serveis amb qualsevol empresa que desenvolupe el seu treball en la UA, es farà un intercanvi d’informació i d’instruccions adequades als riscos existents i a les mesures de protecció i prevenció corresponents a cadascuna de les diferents activitats, en relació amb els riscos de la seua activitat que puguen afectar els empleats de la UA o empleats d’altres empreses.  
    
 El Servei de Prevenció proposarà procediments de coordinació en matèria de seguretat i salut amb les empreses que presten serveis en els seus locals i instal·lacions, per a complir el que s’especifica en l’article 24 de la Llei de prevenció de riscos laborals  
 L’esmentada informació estarà relacionada amb:  
    
 - Els riscos existents en el centre de treball que afecten els treballadors de l’empresa contractada i també sobre les possibles interferències entre activitats.  
 - Les mesures de protecció i prevenció corresponents.  
 - Les mesures d’emergència que cal aplicar.  
    
 3.4. Comunicació amb el Servei de Prevenció  
    
 Qualsevol membre de la comunitat universitària haurà de comunicar al Servei de Prevenció i, si pertoca, al responsable de l’activitat (director de departament o servei, PDI responsable d’un projecte d’investigació, etc.) a través de les vies que oportunament s’establisquen, les situacions següents:  
    
 - Qualsevol situació anòmala o perillosa detectada.  
 - Qualsevol lesió produïda durant l’activitat, per lleu que siga, abans d’acabar la jornada, independentment que la primera cura es faça en la farmaciola.  
 - S’informarà de la mateixa manera en els incidents sense lesions però en els quals n’hi hauria pogut haver.  
 - Tot incendi o conat d’incendi que es produïsca.  
 - Qualsevol altra que el responsable de l’activitat estime convenient.  
    
 Així mateix, qualsevol membre de la comunitat universitària podrà efectuar, per les mateixes vies, propostes al Servei de Prevenció per a la millora dels nivells de prevenció i protecció quant a la seguretat i salut en la UA.  
 4. AVALUACIÓ DE RISCOS I PLANIFICACIÓ  
 Atès el seu caràcter continu, l’acció preventiva de la UA es planificarà a partir de les avaluacions de risc portades a terme. Aquestes es revisaran periòdicament d’acord amb els riscos percebuts i els danys registrats.  
 A més, el Servei de Prevenció amb recursos propis o amb la col·laboració de personal de la UA, o empreses externes degudament autoritzades si calguera, farà les avaluacions (establides amb la participació del Comitè de Seguretat i Salut) de les condicions de treball i de l’activitat dels empleats en la prestació dels seus serveis, tenint en compte tots els aspectes de l’activitat productiva i per a detectar de manera continuada situacions potencialment perilloses.  
 Igualment es portaran a terme avaluacions prèvies a l’adquisició, per qualsevol títol, d’equips de treball, màquines i instal·lacions, amb especial referència a la seua utilització, reparació i manteniment; de substàncies o preparats de qualsevol tipus (especialment en el cas de maneig de substàncies perilloses), la introducció de noves tecnologies, la modificació en el condicionament dels llocs de treball, el canvi en les condicions de treball o la incorporació a un lloc d’una persona les característiques personals o estat biològic conegut de la qual la facen especialment sensible a les condicions d’aquest.  
 Per a fer-ho, els agents responsables segons l’apartat 2.4 han d’establir procediments adequats amb aquesta finalitat.  
 El resultat de les diferents avaluacions de riscos es presentarà al Comitè de Seguretat i Salut, que en serà informat.  
    
    
    
    
 4.1. Metodologia  
    
 En termes generals, per a elaborar les avaluacions de riscos laborals en la UA, s’utilitzarà la Guia per a l’Avaluació de Riscos Laborals publicada per l’Institut Nacional de Seguretat i Higiene en el Treball.  
 Quan els riscos del lloc de treball requerisquen mètodes específics, és a dir, quan siguen susceptibles de mesurament, anàlisi o assaig, es faran les avaluacions de risc segons la reglamentació específica de cada risc. En els casos en què la normativa no indique o concrete els mètodes que hagen d’utilitzar-se (Article 5 del RD 39/97 Reglament dels SP), o quan els criteris d’avaluació previstos en aquesta normativa hagen de ser interpretats o precisats tenint en compte altres criteris de caràcter tècnic, s’utilitzaran, si n’hi ha, els mètodes o criteris arreplegats en:  
 Normes UNE.  
 Guies de l’Institut Nacional de Seguretat i Higiene en el Treball, de l’Institut Nacional de Silicosi, notes tècniques de prevenció del Ministeri de Treball i Immigració, com també protocols i guies del Ministeri de Sanitat i Consum i, així mateix, d’institucions competents de les comunitats autònomes.  
 Normes internacionals.  
 En absència dels anteriors, guies d’altres entitats de reconegut prestigi en la matèria o altres mètodes o criteris professionals descrits documentalment que complisquen el que estableix el primer paràgraf de l’apartat 2 de l’article 5 del RD 39/97 Reglament dels SP, i que proporcionen un nivell de confiança equivalent.  
 Per a l’avaluació dels riscos derivats dels factors psicosocials, s’utilitzarà qualsevol de les eines recomanades en les guies elaborades pels organismes competents en matèria de prevenció de riscos i que es proposen pel Comitè de Seguretat i Salut.  
 4.2. Protecció de treballadors especialment sensibles a determinats riscos  
 Les avaluacions de risc consideraran de manera específica els treballadors especialment sensibles a determinats riscos i, d’acord amb aquests, s’adoptaran les mesures preventives i de protecció necessàries.  
    
 La UA garantirà de manera específica la protecció dels treballadors que, per les seues pròpies característiques personals o estat biològic conegut, incloent-hi els que tinguen reconeguda la situació de discapacitat física, psíquica o sensorial, siguen especialment sensibles als riscos derivats del treball.  
    
 Els treballadors no seran ocupats en els llocs de treball en els quals, a causa de les seues característiques personals, estat biològic o per la seua discapacitat física, psíquica o sensorial degudament reconeguda, puguen ells, els altres treballadors o altres persones relacionades amb l’empresa, posar-se en situació de perill o, en general, quan es troben manifestament en estats o situacions transitòries que no responguen a les exigències psicofísiques dels respectius llocs de treball.  
    
 Igualment, la UA tindrà en compte en les avaluacions els factors de risc que puguen incidir en la reproducció, embaràs i lactància dels treballadors i treballadores, en particular per l’exposició a agents físics, químics i biològics que puguen exercir efectes mutagènics o de toxicitat per a la procreació, tant en els aspectes de la fertilitat com del desenvolupament de la descendència, a fi d’adoptar les mesures preventives necessàries.  
    
    
 Protecció de la maternitat  
    
 El Servei de Prevenció proposarà les accions necessàries per a complir el procediment per a la protecció de la maternitat i la lactància en matèria de seguretat i salut.  
 Les avaluacions de riscos comprendran la determinació de la naturalesa, el grau i la durada de l’exposició de les treballadores en situació d’embaràs o part recent a agents, procediments o condicions de treball que puguen influir negativament en la salut de les treballadores o del fetus, en qualsevol activitat susceptible de presentar un risc específic segons l’article 26 de la LPRL.  
 4.3. Planificació de l’activitat preventiva  
    
 Si els resultats de les avaluacions de riscos indicades amb anterioritat posaren de manifest situacions de risc, la UA portarà a terme les activitats preventives necessàries per a eliminar, i en els casos que no siga possible, reduir i controlar aquests riscos. Tals activitats seran objecte de planificació per la UA, segons el tipus de risc detectat, incloent-hi per a cada activitat preventiva el termini per a portar-la a terme, la designació dels responsables i els recursos humans i materials necessaris per a executar-la.   
 Aquesta planificació inclourà:  
 La concreció dels objectius o metes que es vol aconseguir d’acord amb els riscos detectats  
 L’assignació i determinació dels recursos necessaris per a la consecució d’aquests objectius  
 La planificació temporal d’accions amb fixació de terminis, i  
 L’establiment de normes o procediments  
 La UA haurà d’assegurar-se de l’efectiva execució de les activitats preventives incloses en la planificació, i per a això n’efectuarà un seguiment continu a través dels procediments que es dissenyen a aquest efecte.  
    
 El Consell de Direcció de la UA, escoltat el Comitè de Seguretat i Salut, com també els serveis/unitats implicats, prioritzarà coordinadament les accions correctores i la seua planificació temporal d’acord amb els resultats de l’avaluació del risc, la informació tècnica, la conveniència, les necessitats i els recursos existents.  
    
 La planificació de les actuacions en matèria preventiva es farà tenint en compte els següents principis d’acció preventiva (article 15 de la Llei 31/95 de PRL):  
 Evitar els riscos.  
 Avaluar els riscos que no es puguen evitar i posar els mitjans necessaris per a reduir-los en tant que siga possible.  
 Combatre els riscos en l’origen.  
 Adaptar el treball a la persona, en particular pel que fa a la concepció dels llocs de treball, i també a l’elecció dels equips i els mètodes de treball i de producció, en particular, amb vista a atenuar el treball monòton i repetitiu i a reduir els efectes d’aquest en la salut.  
 Tenir en compte l’evolució de la tècnica.  
 Substituir el que siga perillós per allò que comporte poc o gens de perill.  
 Planificar la prevenció, cercant un conjunt coherent que hi integre la tècnica, l’organització del treball, les condicions de treball, les relacions socials i la influència dels factors ambientals en el treball.  
 Adoptar mesures que anteposen la protecció col·lectiva a la individual.  
 Donar les instruccions degudes als treballadors.  
 En els casos en què es faça necessari l’ús de protecció individual, aquesta es proporcionarà als treballadors afectats seguint el procediment específic.  
    
 4.4. Seguiment i verificació  
    
 El personal competent de cada servei, departament o centre, segons el que estableix el punt 2.4, vigilarà el compliment de les normes i el manteniment de les mesures i dispositius de seguretat, i informaran oportunament, a través de les vies que s’establisquen, al Servei de Prevenció de qualsevol canvi o anomalia que es produïsca referent a això .  
    
 Els tècnics del Servei de Prevenció podran dur a terme en qualsevol lloc de treball de la UA inspeccions de verificació de les condicions de seguretat i salut i avaluaran, si escau, l’aparició de nous riscos. Aquestes inspeccions obeiran en termes generals a una programació prèvia del Servei de Prevenció, o, si escau, a una situació d’emergència o a petició del personal que ho sol·licite.  
    
 De totes aquestes inspeccions i de l’aparició de nous riscos s’informarà al Comitè de Seguretat i Salut.   
    
 5. FORMACIÓ DELS TREBALLADORS  
    
 La UA possibilitarà que cada persona que hi ocupe un lloc de treball (PAS i PDI) reba una formació teòrica i pràctica, suficient i adequada en matèria preventiva, com s’indica en l’article 19 de la Llei 31/95 de prevenció de riscos laborals, tant en el moment de la seua contractació com quan es produïsquen canvis en les funcions que ocupe o s’introduïsquen noves tecnologies o canvis en els equips de treball.   
    
 Aquesta formació se centrarà específicament en el lloc de treball o funció de cada ocupació i s’adaptarà a l’avaluació dels riscos i a l’aparició d’altres de nous, i es repetirà periòdicament sempre que siga necessari.   
    
 La informació per al personal de nou ingrés serà proporcionada pel Servei de Gestió de Personal, segons els coneixements tècnics aportats, entre uns altres, pel Servei de Prevenció.  
    
 En la programació anual de formació per als empleats de la UA s’inclourà un àrea específica de seguretat i salut. El Servei de Selecció i Formació i l’ICE es coordinaran amb el Servei de Prevenció per a configurar les propostes d’accions que s’han d’incloure en l’oferta de formació en aquesta àrea que desenvoluparà les línies formatives referides al personal de nou ingrés, als membres del Comitè de Seguretat i Salut i a la formació en matèries específiques.  
    
 6. PARTICIPACIÓ DELS TREBALLADORS  
    
 El Servei de Prevenció informarà al personal de la UA sobre:  
    
 Els riscos per a la seguretat i la salut dels treballadors, tant els que afecten la UA en el seu conjunt com a cada tipus de lloc de treball o funció.  
 Les accions de protecció i prevenció aplicables als riscos assenyalats en l’apartat anterior.  
 Les mesures adoptades en matèria de primers auxilis, de lluita contra incendis i evacuació.  
 A través de la pàgina web del Servei de Prevenció, qualsevol persona podrà accedir a la informació bàsica sobre seguretat i salut.  
    
 En finalitzar les avaluacions de riscos per departaments, serveis o llocs de treball, es posarà a la disposició dels treballadors la informació corresponent als seus llocs de treball.  
    
 Els treballadors tenen dret a participar en les qüestions relacionades amb la prevenció de riscos laborals (capítol V de la Llei 31/95 de PRL). Per a això, els representants del personal exerciran les competències que les normes estableixen en matèria d’informació, consulta i negociació i vigilància i control.  
    
 La UA consultarà als treballadors, amb l’antelació deguda i a través del Comitè de Seguretat i Salut, l’adopció de les decisions relatives a:  
    
 La planificació i l’organització del treball en l’empresa i la introducció de noves tecnologies, en tot el que estiga relacionat amb les conseqüències que aquestes pogueren tenir per a la seguretat i la salut dels treballadors, derivades de l’elecció dels equips, la determinació i l’adequació de les condicions de treball i l’impacte dels factors ambientals en el treball.  
 L’organització i desenvolupament de les activitats de protecció de la salut i prevenció dels riscos professionals en l’empresa.  
 La designació dels treballadors encarregats de les mesures d’emergència.  
 Els procediments d’informació i documentació a què es refereixen els articles 18.1 i 23.1 de la Llei de prevenció de riscos laborals.  
 L’organització de la formació en matèria preventiva.  
 Qualsevol altra acció que puga tenir efectes substancials sobre la seguretat i la salut dels treballadors.  
    
  EQUIPS DE PROTECCIÓ INDIVIDUAL  
    
 En els casos en què l’activitat requerisca la utilització d’equips de protecció individual, la UA els proporcionarà al personal afectat, que en serà responsable de la utilització, cura i conservació en condicions adequades per al seu ús. La possible pèrdua o trencament haurà de ser comunicada al superior immediat amb la finalitat de substituir-los, com també si s’hi observa alguna deficiència o una incomoditat excessiva.  
    
 Els equips de protecció individual hauran de disposar del corresponent marcat CE i de les instruccions per a la correcta utilització i manteniment.  
    
 El Servei de Prevenció proposarà un procediment per a la dotació d’equips de protecció individual al personal de la UA.  
    
 INVESTIGACIÓ D’ACCIDENTS, INCIDENTS I MALALTIES PROFESSIONALS  
    
 La UA investigarà, analitzarà i registrarà i, si escau, també comunicarà les incidències en matèria de seguretat i salut ocorregudes durant la realització de les activitats de la comunitat universitària.  
    
 El procediment per a la investigació d’accidents, incidents i malalties professionals serà portat a terme pel Servei de Prevenció, amb la possible participació dels delegats de prevenció i els responsables de cada una de les unitats organitzatives. En els accidents que així ho requerisquen es complementarà la investigació, amb la intervenció de tècnics externs.  
    
 La comunicació al Servei de Prevenció d’incidències en matèria de seguretat i salut es farà d’acord amb el procediment que s’establisca a aquest efecte.   
    
 La investigació d’accidents/incidents es complementarà amb la informació que permeta conèixer la situació relativa dels índexs de sinistralitat tant respecte de la resta del sector, com de l’evolució de la UA. D’aquesta manera, les mesures preventives que s’adopten estaran orientades adequadament sobre els factors de risc que predominen en la Universitat, i garantiran més eficàcia en la intervenció preventiva  
    
 PLA D’AUTOPROTECCIÓ   
    
 El Servei de Prevenció mantindrà adequadament actualitzat, i revisarà, almenys amb una periodicitat no superior a tres anys, els plans d’autoprotecció de la UA, els inscriurà en el Registre Autonòmic de Plans d’Autoprotecció, creat segons Decret 83/2008 del Consell, i promourà les accions necessàries per a implantar-lo en cada edifici o unitat organitzativa (comunicació, formació, simulacres, etc.).  
    
 Aquests plans seguiran les directrius del RD 393/2007, de 23 de març, pel qual s’aprova la Norma bàsica d’autoprotecció.   
    
 Segons aquest RD, el pla d’autoprotecció és el document que estableix el marc orgànic i funcional previst per a un centre, establiment, espai, instal·lació o dependència, amb l’objectiu de prevenir i controlar els riscos sobre les persones i els béns i donar resposta adequada a les possibles situacions d’emergència en la zona sota responsabilitat del titular de l’activitat, i garantir la integració d’aquestes actuacions amb el sistema públic de protecció civil.  
    
 El Pla d’Autoprotecció aborda la identificació i avaluació dels riscos, les accions i mesures necessàries per a la prevenció i control de riscos, i també les mesures de protecció i altres actuacions que cal adoptar en cas d’emergència.  
    
 El Pla d’Autoprotecció s’arreplegarà en un document únic l’estructura i contingut mínim del qual s’arreplega en l’annex II d’aquest RD, que inclourà tots els procediments i protocols necessaris per a reflectir les actuacions preventives i de resposta d’emergència.   
    
  DOCUMENTACIÓ  
    
 És essencial una adequada conservació i arxiu de les dades i documentació rellevants sobre tota l’activitat preventiva desenvolupada. Això no solament ha d’atendre imperatius legals sinó criteris d’optimització en el desenvolupament de la gestió que facilitaran informació sobre activitats, situacions i resultats.  
 La custòdia i gestió de la documentació correspondrà al Servei de Prevenció seguint els criteris establits en la UA per a aquestes activitats.  
 La documentació sobre obligacions en matèria de prevenció imposades per la normativa aplicable estarà a la disposició tant de l’autoritat laboral com de les autoritats sanitàries.  
 El Servei de Prevenció elaborarà una base de dades detallada dels documents i dades subjectes a arxiu, entre els quals s’inclouran tant els documents per als quals hi haja una obligació imposada per la legislació com els aconsellats per les normes tècniques que siguen aplicables.  
    
 PROCEDIMENTS, INSTRUCCIONS I RECOMANACIONS DE SEGURETAT I SALUT  
    
 Totes les unitats organitzatives i empleats de la UA hauran de complir la normativa en matèria de prevenció de riscos laborals, reglamentació, procediments i instruccions obligatòries en matèria de seguretat i salut que s’aproven pels òrgans corresponents de la UA, com també procurar complir les recomanacions de seguretat que s’establisquen.  
    
 El Servei de Prevenció promourà, davant dels òrgans competents, la planificació, aprovació i desenvolupament de plans específics d’actuació en determinats àmbits d’activitat de la UA, entre els quals constarà la vigilància de la salut dels treballadors en relació amb els riscos derivats del seu treball a través de:  
    
 1. Avaluacions inicials de la salut després de la incorporació al treball.   
 2. Avaluacions de la salut després de l’assignació de tasques específiques amb nous riscos per a la salut.   
 3. Avaluacions de la salut dels treballadors que reprenguen el treball després d’una absència prolongada per motius de salut.  
 4. Avaluacions periòdiques de la salut.  
    
 Els reconeixements mèdics es portaran a terme d’acord amb els possibles riscos laborals als quals puguen estar exposats cadascun dels treballadors (protocols específics), fent-se proves específiques d’acord amb aquests.  
    
 CONTROL PERIÒDIC DEL PLA DE PREVENCIÓ  
    
 El Servei de Prevenció inclourà en la seua programació anual les activitats que cal desenvolupar per a la implantació i aplicació del Pla de Prevenció. De la mateixa manera, en la memòria del Servei de Prevenció s’inclouran les activitats d’aquest pla portades a terme al llarg de l’exercici.  
    
 Aquest document serà susceptible de modificació, correcció, adaptació, substitució o anul·lació parcial o total en qualsevol moment, si les circumstàncies així ho aconsellen.   
    
 L’activitat preventiva del Servei de Prevenció se sotmetrà cada cinc anys a una auditoria externa per a verificar-ne l’eficàcia.  
    
 Els informes amb els resultats de les successives auditories, que podran servir per a actualitzar els principis de l’esmentada activitat preventiva, estaran a la disposició de l’autoritat laboral competent i dels representants dels empleats.       
    
 Addicional primera  
 En el pressupost de la Universitat figurarà una partida expressa per a despeses relacionades amb la prevenció.  
    
    
 Addicional segona  
 La implantació del Pla de Prevenció implicarà, almenys, l’elaboració dels procediments següents:   
    
 - Procediment per a la protecció de la maternitat i la lactància en matèria de seguretat i salut.  
 - Procediment per a la comunicació, tràmit i resolució de situacions relacionades amb els riscos psicosocials.   
 - Procediments d’informació i documentació a què es refereixen els articles 18.1 i 23.1 de la Llei de prevenció de riscos laborals.  
 - Procediment per a la coordinació d’activitats empresarials.  
 - Procediment per a la compra, certificació i utilització d’equips de treball.   
 - Procediment per a l’avaluació de riscos dels llocs de treball de la UA.  
 - Procediment de gestió de residus específics.   
 - Procediment de fumigació d’espais externs i interns.





[Carretera Sant Vicent del Raspeig s/n  
03939 Sant Vicent del Raspeig - Alacant  
 Tel. 65 990 5768 - Fax 83 903 2442](https://www.google.es/maps/@22.787282,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12295&trk=tyah&trkInfo=tarId%2W9544436402200%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)